ভবানীপুরে প্রচার শুরু করলেন দীপা দাশমুন্সি। মুখ্যমন্ত্রীর কেন্দ্রে কংগ্রেস প্রার্থীর মিছিলে সামিল হলেন বামেরাও। মুখ্যমন্ত্রীর বিরুদ্ধে লড়াইয়ের চ্যালেঞ্জ নিয়েছেন। মমতা যখন মেদিনীপুরে তখন ভবানীপুর চষে ফেললেন দীপা।
 ওয়েব ডেস্ক: ভবানীপুরে প্রচার শুরু করলেন দীপা দাশমুন্সি। মুখ্যমন্ত্রীর কেন্দ্রে কংগ্রেস প্রার্থীর মিছিলে সামিল হলেন বামেরাও। মুখ্যমন্ত্রীর বিরুদ্ধে লড়াইয়ের চ্যালেঞ্জ নিয়েছেন। মমতা যখন মেদিনীপুরে তখন ভবানীপুর চষে ফেললেন দীপা। প্রদেশ কংগ্রেসের অন্দরের খবর, গোড়ায় বামেদের দিকে হাত বাড়াতে সায় ছিল না দীপা দাশমুন্সির। তবে, ভবানীপুরে তাঁর মিছিলে কংগ্রেসের পতাকার সঙ্গে রীতিমতো পাল্লা দিল লাল নিশান। জলের সমস্যা। প্রার্থীকে হাতের কাছে পেয়ে ৮০ নম্বর ওয়ার্ডের স্থানীয় বাসিন্দারা উগরে দিলেন একরাশ অভিযোগ। মিছিলে কর্মীদের ভিড়। রাস্তার দু-পাশে কৌতুহলী মুখের সারি। চলতে চলতে একপ্রস্থ দেওয়াল লেখাও সেরে ফেললেন দীপা। লড়াই কঠিন হলেও প্রার্থী ও তাঁর সহকর্মীদের কনফিডেন্সের অভাব নেই। বিরোধীদের আশা,  লড়াইয়ের চ্যালেঞ্জটা যখন নিয়েই ফেলেছেন তখন বিনা যুদ্ধে মাঠ ছাড়বেন না দীপা। শুক্রবার ভবানীপুরে প্রচার শুরু করেন বিজেপি প্রার্থী নেতাজি পরিবারের সদস্য চন্দ্র বসু। এক আসনে ৩ হেভিওয়েট। ভোট বাজারে এখন রীতিমতো জমজমাট ভবানীপুর।